-   N á v r h    -

P   o   s   t   u   p
delegácie Slovenskej republiky na 60. zasadnutí Dunajskej komisie

          V dňoch  15. - 23.  apríla 2002 sa v Budapešti uskutoční riadne  60. zasadnutie Dunajskej komisie, medzinárodnej  vládnej organizácie, zriadenej na základe Dohovoru          o režime plavby na Dunaji z 18. augusta 1948. 
          Na  zasadnutí  budú  prerokované otázky,  ktoré boli prijaté na 59. zasadnutí Dunajskej komisie a boli zahrnuté do  Plánu práce a do Predbežného programu 60. zasadnutia a ďalšie otázky,  navrhnuté dodatočne v súlade s Pravidlami  procedúry Dunajskej komisie.
         Delegácia SR bude na 60. zasadnutí Dunajskej komisie  postupovať v súlade                  s koncepciou účasti Slovenskej republiky na práci Dunajskej komisie. 
          Veľmi dôležitou úlohou, ktorá už bola doriešená, bolo zabezpečenie podmienok         pre ukončenie procesu pristúpenia Chorvátska, Nemecka a Moldavska k  Dohovoru                a do Dunajskej komisie. Dňa 26. marca 1998 boli  splnomocnenými zástupcami všetkých zmluvných strán spoločne podpísané dva dôležité dokumenty – Dodatkový protokol k Dohovoru  o režime plavby na Dunaji, podpísaného 18. augusta 1948 a Protokol, spojený s podpisom Dodatkového protokolu.
          Nadväzne na to kompetentnými orgánmi jednotlivých zmluvných strán boli JZR ako krajine -  depozitárovi postupne odovzdávané ratifikačné listiny. Dňom 26.10.1999 bolo depozitárom potvrdené prevzatie ratifikačných listín od SRN a tým sa stáva aj táto krajina ako posledná podunajská krajina riadnym účastníkom Dohovoru a členom Dunajskej komisie.
          V súčasnom období najdôležitejšou úlohou, riešenie ktorej bude hľadané aj v priebehu 60. zasadnutia Dunajskej komisie, bude spôsob úplného obnovenia plavby                            na juhoslovanskom úseku Dunaja, kde v oblasti Nového Sadu časti zrútených mostov             a dočasný pontónový most znemožňujú normálny a pravidelný prechod lodí.
          Uznesením 59. zasadnutia Dunajskej komisie, ktoré bolo schválené dňa 11. apríla 2001 na 2. plenárnom zasadnutí, bol stanovený Predbežný program 60. zasadnutia.
          Po zahájení zasadnutia pri  rokovaní o jednotlivých bodoch programu bude delegácia Slovenskej republiky postupovať v súlade so zahranično – politickou líniou a bude uplatňovať odborné princípy, tvoriace základ koncepcie účasti Slovenskej republiky na práci Dunajskej komisie. Súčasne sa bude riadiť nasledujúcimi princípmi :
          Bude súhlasiť s predbežným programom, ako bol odsúhlasený 59. zasadnutím                a súčasne bude súhlasiť s riešením otázky o  úplnom obnovení plavby na juhoslovanskom úseku Dunaja. Bude deklarovať pripravenosť SR  podieľať sa na plnení  projektu „Vyčistenie plavebnej dráhy Dunaja v oblasti Nového Sadu“.
           Bude  súhlasiť s vytvorením dvoch pracovných skupín - prvej pracovnej skupiny          pre technické otázky a druhej pracovnej  skupiny pre právne otázky a finančné otázky.    
            Bude súhlasiť s predloženým časovým  harmonogramom  a zabezpečí účasť členov delegácie SR  a expertov na plenárnych rokovaniach a rokovaniach jednotlivých pracovných skupín.
          V časti plnenia odborných úloh bude podporovať výsledky rokovaní expertných skupín, ako sú zhrnuté v Protokoloch. V sporných prípadoch bude obhajovať stanoviská slovenskej delegácie, ktoré boli  uplatňované v jednotlivých otázkach.

         Navigačné otázky
          Na riešenie úloh, stanovených bodmi 3, 4 a 5 Plánu práce sa uskutočnili 2 porady expertov – 6.-7. novembra 2001 a 5.-7. februára 2002. Výsledky z rokovaní boli zhrnuté v Protokoloch a budú predložené 60. zasadnutiu na akceptovanie resp. schválenie.
          Prakticky doriešená bola otázka revízie „Základných pravidiel pre plavbu po Dunaji“ v nadväznosti na posledné rezolúcie technického výboru EHK OSN k úprave – doplneniu  „Európskych pravidiel plavby po vnútrozemských vodných cestách“. Po schválení upravených a doplnených  Základných pravidiel plavby po Dunaji - základného dokumentu pre zaistenie bezpečnej plavby po Dunaji 60. zasadnutím Dunajskej komisie  jeho praktická kompatibilita   s predpismi, ktorými sa riadi plavba po Rýne a ostatných vodných cestách Európskej únie umožní pri dodržiavaní jeho článkov zvýšiť bezpečnosť plavby cudzích lodí po Dunaji a tiež aj dunajských lodí po ostatných vodných cestách.  Zapracovanie „Európskych pravidiel plavby...“  má podporu slovenskej delegácie.
        Ako doplnok pravidiel „Základných pravidiel plavby...“ slúžia  „Miestne pravidlá plavby - osobitné požiadavky“. Je  žiadúce ich preložiť a poskytnúť členským krajinám                     aj v nemeckom jazyku. Súčasne táto časť „Základných pravidiel plavby ...“ bude v priebehu roka doplnená zodpovedajúcimi kapitolami z úsekov chorvátskeho, maďarského a nemeckého Dunaja. V nadväznosti na požiadavku Ukrajiny bude riešená otázka výkladu tých článkov „Dohovoru o režime plavby po Dunaji“, ktoré riešia povinnosť využívania služieb lodivoda na dolnom, prímorskom úseku Dunaja aj na plavidlách, klasifikovaných ako riečne plavidlá. Delegácia SR opätovne informovala prítomných o problémoch, spôsobených zákazom tranzitnej plavby po juhoslovanskom úseku Dunaja pre lode, prepravujúce ropu a ropné produkty. Tento zákaz odporuje článku 27 Dohovoru o režime plavby na Dunaji. Delegácia SR konštatovala, že zatiaľ neboli zo strany kompetentných orgánov JZR splnené prísľuby     na zrušenie zákazu, vyslovené už 30.08.2001 a preto bude na 60. zasadnutí DK žiadať okamžité riešenie. Delegáciou JZR bolo potvrdené, že otázka sa už rieši a do termínu           60. zasadnutia DK bude tento zákaz zrušený. Pozitívne stanovisko kompetentných orgánov JZR a odvolanie nepodložene vydaného zákazu tranzitu nebezpečných tovarov                      po juhoslovanskom úseku Dunaja nielenže umožní realizovanie obchodných aktivít               aj pre slovenské plavebné spoločnosti, ale  potvrdí potrebu a aj povinnosť členských krajín  plniť základné články Dohovoru   o režime plavby po Dunaji.
           Nedoriešená ostala aplikácie jednotného typu Služobnej lodníckej knižky. Podkladom bol typ, používaný v členských krajinách Rýnskej komisie a v Čechách. Pri plavbe                po vnútrozemských vodných cestách SRN a  vodných cestách členských krajín Rýnskej komisie je používanie tohto dokladu povinné. V jednotlivých členských krajinách Dunajskej komisie sa používal obdobný dokument, hoci podľa súčasne platnej legislatívy jeho použitie na Dunaji nie je povinné. V SR vstúpil do platnosti od 1.1.2001 nový zákon o vnútrozemskej plavbe č.338/2000 Z.z. Podľa §29 odsek 1 tohto zákona každý člen posádky plavidla musí mať takýto doklad. Ďalšie podunajské krajiny pripravujú jeho zavedenie. Je žiadúce, aby nový dokument, keď bude povinne zavedený do praxe na Dunaji, súčasne plnil aj požiadavky, ktoré sú naňho kladené pri plavbe po vodných cestách SRN a Rýne. V nadväznosti na to bola vznesená  požiadavka   na  delegáciu  SRN,  aby  túto  otázku  konzultovala  s kompetentnými 

orgánmi Nemecka a postúpila na Sekretariát Dunajskej komisie informáciu o jednoznačných požiadavkách, ktoré budú kladené na Služobnú lodnícku knižku, vydávanú kompetentnými orgánmi na Dunaji, aby bola prijateľná aj pre Nemecko,  vrátane údajov o minimálnej posádke na lodi a jej kvalifikácii, vzdelaní a jeho hodnovernosti. Na základe vyššie uvedeného bude pripravený návrh jednotného dokladu. Nemecká delegácia  prisľúbila pripraviť a postúpiť potrebné informácie.

         Technické otázky
         Na riešenie úloh, stanovených bodmi 11, 14 a 31 Plánu práce sa uskutočnila porada expertov  v dňoch 19.–22. novembra 2001. Zaoberala sa riešením otázok, týkajúcich sa technických predpisov, uplatňovaných pre lode vnútrozemskej plavby.
          Na riešenie úloh, stanovených bodmi 7 a 12 Plánu práce sa uskutočnila porada expertov  v dňoch 28.-29. mája 2001. Zaoberala sa redakciou a záverečným prerokovaním textu „Odporúčania pre rádiové spojenie v plavbe na Dunaji“ a „Spoločnej príručky pre rádiotelefónnu službu na vnútrozemských vodných cestách“.
           Na riešenie úloh, stanovených bodmi 8, 9, 10 a 13 Plánu práce sa uskutočnila porada expertov  v dňoch 17.-19. septembra 2001. Zaoberala sa riešením otázok, týkajúcich sa základných technických a prevádzkových parametrov rádiolokátorov, používaných v plavbe na Dunaji, vydávania osvedčení pre právo riadenia lode s pomocou rádiolokátora  a prijatia, vydávania a vzájomného uznávania osvedčení rádiooperátorov pre používanie lodných staníc.
           Výsledky z rokovaní boli zhrnuté v Protokoloch a budú predložené 60. zasadnutiu      na akceptovanie resp. schválenie.
          V nadväznosti na práce, vykonávané v rámci pracovnej skupiny SC.3/WP.3 EHK OSN sa experti Slovenskej republiky zúčastňujú na príprave projektu elektronickej mapy Dunaja   so zabudovaným informačným systémom, riešenej v spolupráci Slovenska s Rakúskom           a Nemeckom podľa projektu Inland-ECDIS a štandardu, vydaného Európskou úniou.
          V „Spoločnej príručke ...“ sú zapracované údaje z lodnej a pozemnej rádiokomunikačnej siete Slovenska, využívanej pre potreby bezpečnosti plavby a komerčnej              a rekreačnej plavebnej prevádzky. Príručka je spracovaná na základe „Regionálneho dohovoru o rádiotelefónnom spojení v plavbe“ a bude predložená 60. zasadnutiu Dunajskej komisie na schválenie.
          Podľa stanoviska, potvrdeného kompetentnými orgánmi Nemecka pre prevádzku lodných komunikačných sietí je medzi Nemeckom a Slovenskom zabezpečené vzájomné uznávanie osvedčení ráiooperátorov pre spojenie v plavbe.
 
        Otázky, týkajúce sa stavu vodných ciest
         Na riešenie úloh, stanovených bodmi 15, 16, 17, 18, 19 a 31 Plánu práce sa uskutočnila  porada expertov  v dňoch 19.–22. novembra 2001. Zaoberala sa riešením otázok, týkajúcich sa:
-	„Informácie o stave plavebnej dráhy a o brodoch na Dunaji od Kelheimu do Suliny“;
-	„Odporúčania pre stanovenie parametrov plavebnej dráhy, hydrotechnických a iných zariadení na Dunaji“;
-	   doplnenia „Albumu mostov na Dunaji“;

-	„Informácie o rekonštrukcii dunajských mostov, ktoré majú nedostatočnú užitočnú výšku pre plavbu“ ;                                                                                                           
-	informácie o plavebných zónach na úsekoch Dunaja jednotlivých členských krajín              a o chránených miestach – kotviskách pre prípad núdze a pri nepriaznivých hydrometeorologických podmienkach;
-	zberom údajov pre „Hydrologickú ročenku Dunaja/2000“ a informáciou pre priebežné  obnovovanie „Príloh k Odporúčaniu pre zabezpečenie plavby hydrometeorologickými informáciami“.
         Výsledky z rokovaní boli zhrnuté v Protokole a budú predložené 60. zasadnutiu                    na akceptovanie resp. schválenie.
          Na prípravu jednotlivých úloh boli zo strany SR predložené požadované podkladové materiály. Súčasne boli postúpené základné údaje o výstavbe a otvorení mostu Márie–Valérie v Štúrove a príprave výstavby mostu Košická v Bratislave. V rámci rokovania technickej pracovnej skupiny  60. zasadnutia budú prekontrolované údaje po ich zapracovaní                do materiálov, predkladaných na schválenie.

        Otázky, týkajúce sa prevádzky a ekológie
         Na riešenie úloh, stanovených bodmi 21, 22 a 31 Plánu práce sa uskutočnila  porada expertov  v dňoch 19.–22. novembra 2001. Predchádzala jej porada expertov, ktorá sa uskutočnila  v dňoch   8.-9. októbra 2001.
          Na riešenie úloh, stanovených bodmi 20, 23 a 24  Plánu práce sa uskutočnila porada špeciálnej skupiny expertov  v dňoch 19.–20. júna 2001. Na ňu nadväzuje druhá  porada tejto pracovnej skupiny, ktorá sa uskutoční v dňoch 26.-28. februára 2002.
          Zaoberala sa, resp. sa bude zaoberať riešením otázok, týkajúcich sa:
-	požiadaviek na  zavedenie predpisov  pre dieselové motory, používané na palubách lodí vnútrozemskej plavby a vzťahujúce na  emisiu škodlivých plynných látok a častíc, znečisťujúcich vzduch;
-	informácií o stave rozpracovania národného alebo regionálneho strategického plánu         na vytvorenie siete staníc (vrátane aj pohyblivých) na Dunaji pre zber odpadov z lodí, plávajúcich na Dunaji;
-	právnym stavom, ktorý sa vyvinie v jednotlivých členských krajinách pri uvedení           do platnosti „Európskeho dohovoru o preprave nebezpečných tovarov                            po vnútrozemských vodných cestách“;
-	projektu nových „Pravidiel prepravy nebezpečných tovarov po Dunaji“, pripravených  na základe „Európskeho dohovoru o preprave nebezpečných tovarov po vnútrozemských vodných cestách“;
-	   zmeny štruktúry Príloh k Pravidlám prepravy nebezpečných tovarov po Dunaji;
         Výsledky z rokovaní boli, resp. budú zhrnuté v Protokoloch a budú predložené                   60. zasadnutiu na akceptovanie resp. schválenie.
          Podľa súčasného stavu používané agregáty spĺňajú stanovené požiadavky na emisiu škodlivín, Slovensko bude súhlasiť so zavedením predkladaného predpisu pre budúcu generáciu plavidiel.
         Predbežný projekt stanice na zber odpadov z lodí bol konzultovaný v priebehu plnenia úlohy  na  DK  s  fy.  CARL  BRO  International.  Ako  pilotný  projekt  bol v SR od 1.1.2001

uvedený do skúšobnej prevádzky nový model plávajúcej stabilnej stanice v prístave Bratislava na zber odpadov, znečistených ropnými produktmi  (tekutých i tuhých), tuhého – bytového odpadu a fekálií. V priebehu rokovania boli zo strany kompetentných orgánov Slovenska (MDPT SR, MŽP SR, SPaP a.s.)  predstavené základné legislatívne a technické normy.
         V súčasnom období, pokiaľ Slovensko nie je členskou krajinou Európskej únie,            je pre ňu z medzinárodného hľadiska záväzné dodržiavanie pravidiel „Európskeho dohovoru o preprave nebezpečných tovarov po vnútrozemských vodných cestách“, pripravených  v rámci EHK OSN.
         Slovenská republika podporuje také riešenie aktualizácie „Pravidiel prepravy nebezpečných tovarov po Dunaji“, aby sa v maximálnej miere stotožnili s novým Európskym dohovorom  o medzinárodnej preprave nebezpečných tovarov po vnútrozemských vodných cestách vrátane  štruktúry jeho príloh.

         Otázky, týkajúce sa hospodárskej a štatistickej analýzy
          Na riešenie úloh, stanovených bodmi 25, 27, 28 a 30 Plánu práce sa uskutočnila porada expertov v dňoch 3.- 4. septembra 2001. Boli potvrdené údaje, postupované členskými krajinami pre prípravu Štatistickej ročenky r. 2000. Súčasne boli odsúhlasené návrhy            na doplnky a zmeny v štruktúre Ročenky. Zaoberala sa riešením otázok, týkajúcich sa ekonomického stavu plavby po Dunaji a prípravy informačného zborníka o sadzbách, daniach, colných, prístavných a iných poplatkoch, vyberaných pri plavbe  po Dunaji. Experti odsúhlasili návrh Centrálnej komisie na plavbu po Rýne na vykonanie spoločného zasadnutia zástupcov oboch komisií pre plavbu  pre riešenie ekonomických a štatistických otázok. Výsledky z rokovania boli zahrnuté do Protokolu a budú predložené 60. zasadnutiu                na akceptovanie resp. schválenie.

         Právne otázky
         Na riešenie úloh, stanovených bodmi 33, 34 a 37 Plánu práce sa uskutočnila porada expertov v dňoch 29.-31. októbra 2001. Zaoberala sa riešením otázok, týkajúcich sa zmeny Pravidiel procedúry zapracovaním doplňujúcich článkov pre získanie štatútu pozorovateľa, žiadosti krajín a medzinárodných organizácií o získanie štatútu pozorovateľa v DK, analýzy účelnosti na obnovenie činnosti Výboru na prípravu Diplomatickej konferencie pre otázky spolupráce na Dunaji, výkladu princípu slobody plavby na Dunaji v nadväznosti                   na Rotterdamskú deklaráciu zo 6. septembra 2001, platnosti služobnej lodníckej knižky        pri plavbe po Dunaji a mimo neho, sťažnosti delegácie Slovenskej republiky na zákaz tranzitu ropných produktov cez územie Juhoslávie.
          Slovenská delegácia sa  súhlasí s udelením štatútu pozorovateľa krajine, zemepisne  blízkej Dunaju, ktorá ma odôvodnené záujmy v tejto oblasti a môže byť prínosom pre ďalší rozvoj plavby po Dunaji a vie splniť podmienky na jeho získanie. Zaujíma naopak negatívne stanovisku, pokiaľ sa jedná o medzinárodné organizácie, hlavne v prípade, že majú nevládny charakter. Pokračovanie v revízii Dohovoru o režime plavby na Dunaji a prípravu Diplomatickej konferencie podporuje aj delegácia Slovenska, hlavne v nadväznosti               na výsledky Rotterdamskej konferencie a pripravovanú revíziu 2. dodatku Mannheimského dohovoru. Revízia oboch základných dohovorov, riadiacich spôsob plavby                            po  vnútrozemských  vodných  cestách, ovplyvní aj  teraz často  diskutovanú  tému                  o „slobode plavby“, vykladanú niekedy rozdielne aj ako „slobodu obchodovania“. K trvale diskutovanej otázke platí aj stanovisko, že  Odporúčania  Dunajskej  komisie  nemajú záväzný 

charakter    a do vnútroštátnych právnych poriadkov jednotlivých členských krajín Dunajskej komisie môžu byť implementované výlučne na základe rozhodnutia orgánov, oprávnených             prijímať všeobecne záväzné právne predpisy. Tento postup je v súlade so zaužívanou legislatívnou praxou podunajských krajín a prípadné zmeny by mohli byť prijaté len              na základe medzinárodných dohôd vrátane ustanovení Belehradskej konvencie.
        Výsledky z rokovaní boli zahrnuté v Protokole a budú predložené 60. zasadnutiu              na akceptovanie resp. schválenie.

         Finančné otázky a rozpočet
         Na riešenie úloh, stanovených bodmi 35, 36 a 37 Plánu práce sa uskutočnila porada expertov v dňoch 29.-31. októbra 2001. Zaoberala sa riešením otázok, týkajúcich sa posúdenia krokov, ktoré by zabezpečili včasné uhrádzanie členských poplatkov a splatenia zadĺženosti niektorých členských krajín, informácií od  členských krajín o princípoch zostavovania ich národných rozpočtov.
         Slovenská republika sa prikláňa k návrhu uplatnenia sankcií – úhrade 1% z dlžnej sumy za každý mesiac omeškania alternatívne k obmedzeniu dodávania stanoveného množstva publikácií Dunajskej komisie, odňatiu práva byť zvolený do riadiacich orgánov Dunajskej komisie, odvolaniu zvoleného funkcionára členskej krajiny.
         Výsledky z rokovaní boli zahrnuté v Protokole a budú predložené 60. zasadnutiu          na akceptovanie resp. schválenie.
          Podľa Predbežného programu 60. zasadnutie budú v tejto časti prerokovávané ešte tieto otázky:
-	Výročná správa Generálneho riaditeľa Sekretariátu Dunajskej komisie o splnení  rozpočtu Dunajskej  komisie za rok 2001.
-        Návrh rozpočtu Dunajskej komisie na rok 2002.
-    Informácia o zmene princípov vytvorenia rozpočtu, pripravená v súlade s pokynom   pracovnej skupiny pre právne a finančné otázky.
         Po predložení bude správa kompetentnými orgánmi Slovenskej republiky vyhodnotená podľa dostupných výsledkov čerpania jednotlivých položiek a prípadné pripomienky budú v priebehu rokovania delegáciou Slovenskej republiky prednesené.
         Po jeho predložení budú jeho jednotlivé položky prekonzultované a prípadné pripomienky  a doplnky budú prednesené v pracovnej skupine pre finančné otázky v priebehu rokovania 60. zasadnutia Dunajskej komisie.
         V priebehu rokovania expertov pre finančné otázky Slovenská republika podporila návrh na predĺženie obdobia platnosti rozpočtu Dunajskej komisie na 2 až 3 roky; návrh        na jeho prípravu v predstihu pred prípravou rozpočtov členských krajín a podmienok jeho zvýšenia len v odôvodnených, vopred predrokovaných skutočnostiach. Podrobnosti budú riešené v pracovnej skupine pre finančné otázky v priebehu rokovania 60. zasadnutia Dunajskej komisie.

         Správa Generálneho riaditeľa Sekretariátu Dunajskej komisie o splnení Plánu    práce Dunajskej komisie za obdobie od 11. apríla 2001 do 60. zasadnutia Dunajskej komisie.
         Správa  bude  po  predložení  vyhodnotená  podľa  dostupných  výsledkov  jednotlivých   úloh.

         Prípadné  pripomienky  alebo  výhrady  zo  strany  kompetentných  orgánov  Slovenskej republiky   budú zástupcami  delegácie  Slovenska  prednesené  v  pracovných skupinách v priebehu rokovania    60. zasadnutia Dunajskej komisie.                                                                         

         Návrh Plánu práce Dunajskej komisie na obdobie od 24. apríla  2002                             do  61.  zasadnutia Dunajskej komisie
         Návrh pripravuje Sekretariát  Dunajskej komisie  na  základe vyhodnotenia činnosti      za obdobie rokov 2001/2002 a na základe výsledkov rokovaní expertných skupín.                 Po predložení budú prípadné pripomienky a doplnky nárokované v priebehu rokovania         60. zasadnutia Dunajskej komisie.
         V priebehu rokovania pracovnej skupiny pre právne otázky 60. zasadnutia Dunajskej komisie bude delegácia Slovenskej republiky žiadať opätovné zvolanie zasadnutia zvláštnej pracovnej skupiny po 24. apríli 2002 na riešenie otázky zákazu tranzitných preprav                na juhoslovanskom úseku Dunaja.. Jej úlohou bude urýchlené dosiahnutie zrušenia tohto zákazu, pokiaľ kompetentnými orgánmi Juhoslávie nebudú do začiatku 60. zasadnutia urobené nápravné opatrenia, ako to bolo deklarované  zástupcami Juhoslávie v priebehu        druhého polroku 2001. Táto otázka bola vznesená vo verbálnej a písomnej forme zástupcami Slovenska na rôznych rokovaniach na pôde Dunajskej komisie, najprv na neformálnych stretnutiach Predstaviteľov členských krajín v Dunajskej komisii počnúc 30.8.2001, neskôr    aj na poradách expertov, napr. na porade expertov pre právne a finančné otázky, na druhej                   porade expertov pre navigačné otázky, na iných poradách expertov a stretnutiach predstaviteľov.

         Voľba predsedu, podpredsedu a sekretára Dunajskej komisie
         Otázka bude riešená na základe stanovísk kompetentných orgánov členských krajín, tlmočených  predstaviteľmi. V súčasnom období je známa kandidatúra Chorvátska na funkciu predsedu. Slovenská republika stiahla svoju kandidatúru na funkciu sekretára, nakoľko vedením Dunajskej komisie bola tlmočená jednoznačná požiadavka Komisie – traja členovia predsedníctva Dunajskej komisie musia byť zvolení z pracovníkov zastupiteľských úradov, stále prítomných v Budapešti.    

         Predbežný program rokovania a dátum zvolania 61. zasadnutia Dunajskej komisie
         Bude stanovený a oznámený do začiatku termínu 60. zasadnutia Dunajskej komisie.

         Rôzne
         V rámci tohto bodu budú samostatne riešené úlohy, ktoré v priebehu roka vyvstanú      nad rámec úloh, zabezpečovaných členskými krajinami a Sekretariátom v súlade s Plánom práce Dunajskej komisie, prijatým na poslednom plenárnom zasadnutí dňa   10. apríla 2001.

          Komuniké

          Ukončenie zasadnutia

019-202.3/2002-02-14

DK/SES 59/50 Rev.1                                                                                                                                                                    02020-0402/2002
PREDBEŽNÝ PROGRAM ROKOVANIA
60. zasadnutia Dunajskej komisie
I.  Do predbežného programu 60. zasadnutia Dunajskej komisie zahrnúť nasledujúce otázky:
    1.      Otvorenie rokovania.
    2.      Prijatie programu rokovania.
    3.      Vytvorenie pracovných skupín.
    4.      Časový harmonogram  rokovaní.
    5.      Navigačné otázky:
      Protokol z  porady expertov  pre  navigačné otázky.
    6.      Technické otázky:
             a)  Protokol  z  porady  expertov  pre  technické  otázky v časti, ktorá sa týka      technických predpisov, uplatňovaných pre lode vnútrozemskej plavby;                   
b)	Protokol  z  porady  expertov  pre  otázky rádiového spojenia;
c)	Protokol z porady expertov, ktorá redigovala text „Príručky pre rádiotelefónnu službu na vnútrozemských vodných cestách“.
    7.     Otázky, týkajúce sa stavu vodných ciest:
             a) Protokol z  porady  expertov  pre  technické  otázky  v časti, ktorá sa týka  hydrotechnických a hydrometeorologických otázok;
b)	Informácia o  stave  plavebnej  dráhy  a  o použití novej metodiky pre zostavenie   Plánu základných prác pre infraštruktúru.
    8.      Otázky, týkajúce sa prevádzky a ekológie:
a)	Protokol  z  porady  expertov  pre  technické  otázky v  časti,  týkajúcej  sa prevádzkových a ekologických otázok;
b)	Protokol z porady špeciálnej skupiny expertov pre otázky prepravy nebezpečných tovarov po vnútrozemských vodných cestách;
             c)   Informácia o realizácii projektu „Zber odpadov z lodí na Dunaji“.
    9.      Otázky, týkajúce sa hospodárskej a štatistickej analýzy:
             Protokol  z porady expertov pre  ekonomické a  štatistické otázky.
    10.    Právne otázky:
a)	Protokol z porady expertov pre právne a finančné otázky.
b)	Návrhy o krokoch, ktoré zabezpečia včasné uhrádzanie členských poplatkov a vyrovnanie zadĺženosti.
    11.    Finančné otázky  (rozpočet):
a)	Výročná správa Generálneho riaditeľa Sekretariátu Dunajskej komisie o splnení      rozpočtu  Dunajskej komisie za rok 2001;
b)	Návrh rozpočtu Dunajskej komisie pre rok 2002;
c)	Informácia o zmene princípov vytvorenia rozpočtu, pripravená v súlade s pokynom pracovnej skupiny pre právne a finančné otázky.
   12.   Správa Generálneho riaditeľa Sekretariátu Dunajskej komisie o splnení Plánu práce  Dunajskej komisie za obdobie od 11. apríla 2001 do 60. zasadnutia Dunajskej komisie.
     13.   Návrh Plánu práce Dunajskej komisie na obdobie od 24. apríla 2002 do 61. zasad-nutia  Dunajskej komisie.
14.	Voľba Predsedu, Podpredsedu a Sekretára Dunajskej komisie.
15.	Predbežný program rokovania a dátum zvolania 61. zasadnutia Dunajskej komisie.
     16.     Rôzne.
     17.     Komuniké.
     18.     Ukončenie zasadnutia. 
II. Zvolať 61. zasadnutie Dunajskej komisie v  apríli 2003.